b'\n_START_ARTICLE_\nAnhidritas\n_START_PARAGRAPH_\nAnhidritas, dar vadinamas angelitu \xe2\x80\x93 sulfat\xc5\xb3 klas\xc4\x97s mineralas. Chemi\xc5\xa1kai \xe2\x80\x93 kalcio sulfatas CaSO\xe2\x82\x84. Anhidritui reaguojant su vandeniu susidaro gipsas (CaSO\xe2\x82\x84\xc2\xb72H\xe2\x82\x82O)._NEWLINE_Kietumas pagal Moso skal\xc4\x99 3,5, specifinis tankis 2,9._NEWLINE_Anhidritas gali b\xc5\xabti ir nuos\xc4\x97din\xc4\x97 uoliena, sudaryta daugiausia i\xc5\xa1 to paties pavadinimo mineralo. Mineralas sudarytas i\xc5\xa1 romboedrin\xc4\x97s kristalin\xc4\x97s sistemos ir turi tobul\xc4\x85 skalum\xc4\x85 pagal tris simetrijos plok\xc5\xa1tumas. Mineralas randamas kartu su kalcitu, halitu ir sulfidais tokiais kaip galenitas, chalkopiritas, molibdenitas, taip pat pirito gyslose. Da\xc5\xbeniausiai randamas druskingose nuogulose kartu su gipsu._NEWLINE_Anhidrito spalva balta, rausva, kartais pilk\xc5\xa1va, melsva ar purpurin\xc4\x97. Skaidrus arba pusiau skaidrus. Blizgesys nuo perli\xc5\xa1ko iki stiklinio._NEWLINE_Pirm\xc4\x85 kart\xc4\x85 buvo aptiktas 1794 m. Pla\xc4\x8diai paplit\xc4\x99s Lenkijoje, Rusijoje, Ukrainoje. Anhidritas tur\xc4\x97damas \xc4\xaf gips\xc4\x85 pana\xc5\xa1ias savybes naudojamas kaip statybin\xc4\x97 med\xc5\xbeiaga.\n_START_SECTION_\nLietuvoje\n_START_PARAGRAPH_\nLietuvoje randamas pie\xc4\x8diau nuo Kauno iki Klaip\xc4\x97dos, ta\xc4\x8diau nebuvo eksploatuojamas. 2010\xc2\xa0m. lapkrit\xc4\xaf Lietuvos geologijos tarnyba i\xc5\xa1dav\xc4\x97 leidim\xc4\x85 eksploatuoti Pagiri\xc5\xb3 anhidrito telkin\xc4\xaf. Ar\xc4\x8diausiai \xc5\xbeem\xc4\x97s pavir\xc5\xa1iaus gavybai palankiausias anhidritas Lietuvoje paplit\xc4\x99s 155\xe2\x80\x93790\xc2\xa0m gylyje i\xc5\xa1tisiniu 40-60\xc2\xa0m. storio klodu Kauno-Prien\xc5\xb3 apylink\xc4\x97se ir gil\xc4\x97ja pietvakari\xc5\xb3 kryptimi. Anhidrito kasyba laikoma ekologi\xc5\xa1kiausia kasybos r\xc5\xab\xc5\xa1imi. Kloduose n\xc4\x97ra joki\xc5\xb3 pavojing\xc5\xb3 duj\xc5\xb3, pagrindiniai darbai atliekami po \xc5\xbeeme. 2013\xc2\xa0m. spalio 24 d. Kauno rajono savivaldyb\xc4\x97s taryba patvirtino detal\xc5\xb3j\xc4\xaf kasyklos plan\xc4\x85 (i\xc5\xa1\xc5\xbevalgyta 280 mln. t anhidrito ir gipso).'